钦定古今图书集成/明伦汇编/氏族典/第535卷 > 《廖用贤尚友录》 > 霍光
## 钦定古今图书集成/明伦汇编/氏族典/第535卷 > 《廖用贤尚友录》 > 霍光

按《汉书霍光传》：“光，去病弟父仲孺，河东平阳人。与少
儿通，生去病，归家娶妇，生光。去病壮大，知父为霍仲
孺，为将军，击匈奴，道出河东，遣吏迎仲孺还，将光西
至长安。年十馀岁，为郎，迁诸曹侍中。去病死，为奉车
都尉、光禄大夫。小心谨慎，未尝有过。上察光任大重，
可属社稷，使画者画《周公负成王朝诸侯图》赐光。后”
元二年，上疾笃，以光为大司马大将军，受遗诏辅少
主，是为孝昭皇帝。帝年八岁，政事壹决于光。先是，莽
何罗谋逆，光与金日䃅等诛之。遗诏封光为博陆侯。
光为人沈静详审，止进有常处。左将军上官桀父子
有椒房之重，与光争权，燕王旦常怀怨望，乃谋置酒
请光，伏兵格杀之，因废帝立燕王。事发，光尽诛桀、安
等。昭帝委任光讫十三年，百姓充实，四裔宾服。元平
元年，昭帝崩，亡嗣，光承皇太后诏，迎昌邑王贺。贺既
即位，行淫乱。光会议未央宫，与群臣奏废王贺迎立
宣帝，以定策功，益封。上即位，光归政，谦让不受，诸事
皆先白。光前后秉政二十年，地节二年病薨。上及皇
太后亲临光丧，赐谥“宣成。”